Folketing
2004-10-29

Lovforslag nr. L 43 indeholder udformningen af provenuudvekslingen og er alene en teknisk opfølgning på grænsegængeraftalen mellem Danmark og Sverige. Lovforslaget er en opfølgning på lov nr. 974 af 5. december 2003 om skatteaftalen af 29. oktober 2003 mellem Danmark og Sverige om beskatning af grænsegængerne, hvorefter der skal ske en provenuudveksling vedrørende det primærkommunale skatteprovenu fra grænsegængerne – det var noget af en sætning – der bor i det ene land og arbejder i det andet land. Udligningen skal ske senest den 1. oktober i året efter det aktuelle skatteår. Det fremgår af bemærkningerne til L 59 fra folketingsåret 2003-04, at de to regeringer, den danske og den svenske, har fundet, at fordelingen af skatterne og udgifterne mellem landene ved den nuværende pendling er så uhensigtsmæssig, at det ville være rimeligt med en udligningsordning. Ifølge aftalen skal der for de privatansatte udveksles et beløb svarende til den gennemsnitlige primærkommuneskat. Den danske primærkommuneskat, der opkræves for grænsegængerne, skal således med aftalen sendes til Sverige. Provenutabet som følge af udvekslingen bæres i 2004 af den danske stat. Provenutabet som følge af udvekslingen vedrørende indkomståret 2005 og frem vil skulle bæres af de berørte danske kommuner. Det bemærkes i denne sammenhæng, at der i forhold til de danske kommuner reelt er tale om at modvirke, at provenuet fra indkomstskat til(105) falder arbejdskommunen eller fraflytningskommunen, mens bopælskommunen betaler de tilhørende udgifter vedrørende offentlig service. Derfor går Dansk Folkeparti ind for lovforslaget.